Verdagorĝa mangokolibro

La **Verdagorĝa mangokolibro** (*Anthracothorax viridigula*) estas malgranda specio de kolibroj en la familio Trokiledoj kaj unu el la ok specioj de la genro *Anthracothorax*. Ĝi troviĝas en Brazilo, Gujanoj, Trinidado kaj Venezuelo.

## Taksonomio kaj sistematiko
La Verdagorĝan mangokolibron priskribis la franca polimato Georges-Louis Leclerc en 1780 en sia *Histoire Naturelle des Oiseaux* el specimeno kolektita en Kajeno, Franca Gujano. La birdo estis bildigita ankaŭ en mankolorigita plato gravurita de François-Nicolas Martinet en ''Planches Enluminées D'Histoire Naturelle* kiu estis produktorita sub superrigardo de Edme-Louis Daubenton por akompani la tekston de Buffon. Nek la platopriskribo nek la priskribo ed Buffon inkludis sciencan nomon, sed en 1783 la nederlanda natursciencisto Pieter Boddaert stampis la duvortan nomon *Trochilus viridigula* en sia katalogo de *Planches Enluminées*.

La Verdagorĝa mangokolibro estas nun metita en la genron *Anthracothorax*, kiun enkondukis la germana zoologo Friedrich Boie en 1831.

## Aspekto
La Verdagorĝa mangokolibro estas 10,5 ĝis 12,5 cm longa. Maskloj pezas 7,5 ĝis 8,5 g, kaj inoj pezas ĉirkaŭ 6 g. La longa nigra beko estas iomete kurbeca. La masklo havas brile bronzverdajn suprajn partojn. Ĝia gorĝo kaj subaj partoj estas verdaj kun nigra centra linio sur la brusto kaj ventro. La centraj vostoplumoj estas malhelbrunaj ĝis verdaj, kaj la aliaj estas brilviolaj, kun la plej eksteraj havantaj malhelbluajn pintojn. La supraj partoj de la ina Verdagorĝa mangokolibro estas ankaŭ bronzverdaj sed kun pli ruĝeca nuanco ol tiuj de la masklo. Ŝi havas blankajn subajn partojn kun nigra centra strio. La vosto similas al tiu de la masklo sed kun blankaj pintoj sur la plej eksteraj plumoj. Junuloj similas al inoj sed havas kaŝtankolorajn subajn partojn.

Ĉi tiu specio proksime similas al la parenca Nigragorĝa mangokolibro. Dum la maskla Verdagorĝa mangokolibro havas malpli ampleksan nigran koloron sur la subaj partoj, konfirmi la identecon de la birdo povas esti malfacila surloke, ĉar ambaŭ specioj povas aspekti tute nigraj. La inoj de la du specioj estas preskaŭ nedistingeblaj, kvankam la Verdagorĝa mangokolibro tipe montras pli ampleksajn kuprokolorajn suprajn partojn ol sia parenco.

## Distribuo kaj habitato
La Verdagorĝa mangokolibro troviĝas laŭlonge de la marbordo ekde nordorienta Venezuelo tra Gujano, Surinamo, kaj Franca Gvajano ĝis Brazilo, ĝis Maranjo oriente kaj laŭlonge de la rivero Amazono interne ĝis la rivero Negro. Ĝi ĉeestas ankaŭ en Trinidado sed ne en Tobago. Ĉi tiu birdo loĝas en mangrovo-marĉoj, humidaj malaltaj savanoj, kaj similaj marĉaj areoj kun disaj grandaj arboj. Ĝia altitudo varias de marnivelo ĝis 500 m.

## Statuso
La IUCN taksis la Verdagorĝan mangokolibron kiel Malplej Zorgigan, kvankam ĝia populacio ne estas konata kaj oni kredas, ke ĝi malpliiĝas. Ĝi estas ĝenerale surloke ofta en la marborda zono kaj malpli laŭlonge de Amazono. Ĝi estas malofta en Trinidado pro habitatoperdo.

## Referencoj 
* del Hoyo, J.; Elliot, A. & Sargatal, J. (editors). (1999). *Handbook of the Birds of the World. Volume 5*: Barn-Owls to Hummingbirds. Lynx Edicions. ISBN 8487334253
* Temeles, E.J.; Linhart, Y.B.; Masonjones, M. & Masonjones, H.D. (2002): The role of flower width in hummingbird bill length-flower length relationships. *Biotropica* **34**(1): 68–80.  PDF kompleta teksto
* Restall, R., C. Rodner, & M. Lentin. 2006. *Birds of Northern South America*. Vol. 1 & 2. Helm, London.  (vol. 1);  (vol. 2)
* Skutch, Alexander F. *The Life of the Hummingbird.'' New York: Crown, 1973
*
*

## Eksteraj ligiloj
*Fotaro VIREO

Kategorio:Apodoformaj
Kategorio:Birdoj de Sudameriko
Kategorio:Birdoj de Brazilo
Kategorio:Birdoj de Venezuelo